b"\n_START_ARTICLE_\nCasa Lamadrid\n_START_SECTION_\nDescripci\xc3\xb3\n_START_PARAGRAPH_\nUbicada al districte de l'Eixample, la Casa Vicen\xc3\xa7 Bofill \xc3\xa9s un edifici entre mitgeres que es troba a l'illa de cases delimitada pels Carrers de Girona, de Val\xc3\xa8ncia, del Bruc i de Mallorca. Disposa d'una \xc3\xbanica fa\xc3\xa7ana exterior afrontada al Carrer Girona, des d'on es produeix l'acc\xc3\xa9s principal, i una fa\xc3\xa7ana interior afrontada al pati de l'illa._NEWLINE_De planta rectangular, l'estructura en al\xc3\xa7at d'aquesta casa de ve\xc3\xafns compr\xc3\xa8n planta baixa, principal, quatre pisos i terrat transitable. Depassant la l\xc3\xadnia de cornisament, un escut protegit per un guardapols profusament ornamentat corona l'eix central d'obertures. L'acc\xc3\xa9s principal d\xc3\xb3na pas a una redu\xc3\xafda zona de vest\xc3\xadbul i a un celobert central rectangular en el qual s'hi localitza l'escala de ve\xc3\xafns._NEWLINE_La fa\xc3\xa7ana estructura les seves obertures en tres eixos verticals de ritme regular, formant una composici\xc3\xb3 axial al voltant de l'acc\xc3\xa9s principal. La planta baixa s'obre al carrer per mitj\xc3\xa0 de tres grans portals de pedra id\xc3\xa8ntics, sostinguts per quatre robustes columnes amb un capitell en forma de rams de flors. Aquests portals, tancats per arcs deprimits convexos, presenten llurs carcanyols ornats amb quatre bustos femenins en relleu sostenint escuts. El portal central d\xc3\xb3na acc\xc3\xa9s a l'escala de ve\xc3\xafns, mentre els dos portals laterals corresponen a les botigues de planta baixa. Les llindes d'aquests portals contenen les llosanes dels tres balcons semicirculars del pis principal, que contenen una potent ornamentaci\xc3\xb3 escult\xc3\xb2rica a base de fullatge i flors, tant pel que fa les m\xc3\xa8nsules que sostenen les llosanes com les mateixes baranes. Tots els balcons de la casa presenten les mateixes caracter\xc3\xadstiques, a excepci\xc3\xb3 feta de les baranes i llosanes del principal. Aix\xc3\xad, les portes allindanades que s'obren als balcons presenten els seus emmarcaments realitzats en pedra de Montju\xc3\xafc, tant pel que fa les semicolumnes de capitell floral dels muntants com per les llindes conopials que les coronen. A partir del primer pis, les llosanes presenten una forma rectangular d'angles arrodonits i contenen baranes de forja de perfil bombat i ornades a base de bolutes. Els murs de la fa\xc3\xa7ana, revestits amb estucs bicolors de tons verdosos formant bandes horitzontals, estan ritmats per la pres\xc3\xa8ncia a\xc3\xafllada de nombroses rajoles vidrades de color coure a base de relleus florals de la f\xc3\xa0brica Pujol i Bausis. L'aparen\xc3\xa7a homog\xc3\xa8nia de la fa\xc3\xa7ana nom\xc3\xa9s es veu trencada pel seu entaulament, consistent en un cornisament que cont\xc3\xa9 els respiradors de la solera del terrat. Tancant aquest terrat, una barana esculpida amb flors i sobremontada de pinacles helicoidals, acull en el bell mig un gran escut amb la data MCMII sota un elm protegit per un guardapols esgraonat._NEWLINE_El vest\xc3\xadbul i el celobert central \xc3\xa9s l'espai que d\xc3\xb3na acc\xc3\xa9s a l'immoble i en distribueix les diverses propietats horitzontals. S'hi accedeix a trav\xc3\xa9s del vest\xc3\xadbul de la porta principal, un senzill espai de planta rectangular amb els terres i arrimadors revestits de marbre blanc, els murs ornats amb esgrafiats en forma de ma\xc3\xb3 i rematats per sanefes florals. Depassant una porta de fusta s'accedeix al celobert, un espai rectangular que cont\xc3\xa9, al fons, l'escala de ve\xc3\xafns, en trams de quatre. Aquest espai est\xc3\xa0 ornat amb sanefes florals esgrafiades a cada repl\xc3\xa0 i sobre les voltes de l'escala.\n_START_SECTION_\nHist\xc3\xb2ria\n_START_PARAGRAPH_\nAquest edifici fou dissenyat per Llu\xc3\xads Dom\xc3\xa8nech i Montaner l'any 1902 per a Vicen\xc3\xa7 Bofill, propietari de la finca anteriorment ocupada per una petita casa unifamiliar de planta baixa i jard\xc3\xad. Diversos autors coincideixen en considerar que es tracta del primer edifici dissenyat per Dom\xc3\xa8nech en estil modernista, per\xc3\xb2 el m\xc3\xa9s important \xc3\xa9s que es tracta de l'\xc3\xbanic edifici entre mitgeres sense posici\xc3\xb3 singular que l'arquitecte edificaria a l'Eixample. Tan sols tres anys despr\xc3\xa9s de la seva construcci\xc3\xb3, l'edifici fou adquirit per Eduardo S. de Lamadrid, traslladant-se Vicen\xc3\xa7 Bofill a la seva nova casa dissenyada per Josep P\xc3\xa9rez Terraza al n\xc3\xbamero 159 del Carrer de Balmes."